Green Paper Dwar ir-rikonoxximent reċiproku ta' miżuri ta' sorveljanza mhux ta' kustodja qabel il-proċess legali {SEC(2004) 1046} /* KUMM/2004/0562 finali */





GREEN PAPER Dwar ir-rikonoxximent reċiproku ta' miżuri ta' sorveljanza mhux ta' kustodja qabel il-proċess legali {SEC(2004) 1046} (preżentata mill-Kummissjoni) L-iskop ta' din il-Green Paper huwa li sservi ta' bażi għal diskussjoni rigward il-preparazzjoni ta' proposta tal-Kummissjoni għal strument leġislattiv ġdid dwar ir-rikonoxximent reċiproku ta' deċiżjonijiet ġudizzjarji dwar miżuri ta' sorveljanza mhux ta' kustodja qabel il-proċess legali. Il-Commission Staff Working Paper assoċjata mal-Green Paper (SEC(2004) 1046) fiha analiżi dettaljata tal-qafas legali rilevanti f'dan il-qasam u l-ħsibijiet tal-Kummissjoni dwar kif dan l-istrument jista' jkun imfassal. 1. Għaliex il-Kummissjoni qed tippreżenta Green Paper. 1.1. Identifikazzjoni tal-problema L-użu (u tul) eċċessiv ta' detenzjoni qabel il-proċess legali huwa wieħed mill-kawżi prinċipali ta' l-iffullar żejjed fil-ħabsijiet. Minħabba r-riskju ta' safar, persuni mhux residenti li huma suspettati huma spiss miżmuma taħt kustodja, filwaqt li residenti jibbenefikaw minn miżuri alternattivi. Skond il-prinċipji ġenerali tal-liġi, il-kustodja waqt il-pendenza tal-proċeduri għandha tkun ikkunsidrata bħala miżura eċċezzjonali u għandhom jittieħdu bl-iktar mod wiesgħa possibbli miżuri ta' sorveljanza mhux ta' kustodja. Madankollu, l-alternattivi differenti għad-detenzjoni qabel jibdew il-proċeduri eżistenti fil-liġi nazzjonali (eż. rapportar lill-awtoritajiet tal-pulizija jew projbizzjoni ta' safar) ma jistgħux fil-preżent jiġu trasposti jew trasferiti minn naħa għall-oħra tal-fruntieri hekk kif l-Istati ma jirrikonoxxux deċiżjonijiet ġudizzjarji ta' pajjiżi barranin dwar dawn il-materji. L-introduzzjoni ta' strument legali, li jagħti s-setgħa lill-Istati Membri tal-UE biex jirrikonoxxu reċiprokament miżuri ta' sorveljanza mhux ta' kustodja qabel il-proċess, jgħin biex jitnaqqas in-numru ta' detenuti mhux residenti qabel il-proċess fl-Unjoni Ewropea. Fl-istess waqt, l-introduzzjoni ta' dan it-tip ta' strument tirrinforza d-dritt għal-libertà u l-preżunzjoni ta' l-innoċenza fl-Unjoni Ewropea kollha (jiġifieri fiż-żona komuni ta' libertà, sigurtà u ġustizzja) u jnaqqas ir-riskju ta' trattament mhux ugwali ta' persuni suspettati mhux residenti. 1.2. Bżonn ta' azzjoni Hemm mandat ċar biex tittieħed azzjoni fuq din il-kwistjoni skond il-miżuri 9 u 10 tal-Programm ta' miżuri għall-implimentazzjoni tal-prinċipju ta' rikonoxximent reċiproku ta' deċiżjonijiet fuq kwistjonijiet kriminali ta' Novembru 2000 [1] (minn hawn 'il quddiem il-"programm ta' rikonoxximent reċiproku"), li kien addottat fuq talba tal-Kunsill Ewropew ta' Tampere. Id-dettalji ta' dan il-mandat huma stabbiliti fil-kapitolu 2.2.1.3 tal-Commission Staff Working Paper. [1] ĠU C 12, tal-15.1.2001, p. 10. Il-bżonn ta' azzjoni fuq livell Ewropew ġie enfasizzat mill-Parlament Ewropew f'diversi riżoluzzjonijiet, kif ukoll kif identifikat minn korpi ta' kooperazzjoni reġjonali oħrajn bħall-Kunsill ta' l-Ewropa u l-Kummissarju tal-Istati tal-Baħar Baltiku. Kien ukoll sottolinjat minn diversi Għaqdiet Mhux Governattivi (NGOs) li joperaw fil-qasam. 1.3. Soluzzjoni possibbli L-idea prinċipali ta' strument ġdid dwar rikonoxximent reċiproku ta' miżuri ta' sorveljanza mhux ta' kustodja qabel il-proċess hija li jissostitwixxi d-detenzjoni qabel il-proċess b'miżura ta' sorveljanza mhux ta' kustodja u biex din il-miżura tiġi trasferita lill-Istat Membru fejn il-persuna suspettata normalment għandu jew għandha r-residenza tiegħu jew tagħha. Dan kieku jippermetti li l-persuna suspettata tkun suġġetta għal miżura ta' sorveljanza fl-ambjent normali tagħha sakemm jibdew il-proċeduri fl-Istat Membru barrani. Mudelli differenti dwar kif din l-idea tista' tkun implimentata huma diskussi fil-Commission Staff Working Paper. Sabiex tkun żgurata l-konformità ma' miżura ta' sorveljanza mhux ta' kustodja, l-istrument ġdid irid ikun fih, bħala l-aħħar rimedju, mekkaniżmu ta' sfurzar għar-ritorn ta' persuna suspettata mhux kooperattiva għall-pajjiż tal-proċess, jekk meħtieġ bil-forza. Hija iktar l-eżistenza biss ta' din il-possibiltà milli l-użu reali li tiżgura l-funzjonament tajjeb ta' l-istrument il-ġdid. Għandu jkun enfasizzat li fin-nuqqas ta' rikors possibbli għal miżuri ta' ġegħil, ikun hemm ir-riskju (fuq żmien qasir kif ukoll fit-tul) li l-kategorija rilevanti ta' persuni ma tibbenefika minn ebda miżuri alternattivi. L-aspetti differenti ta' dawn il-mekkaniżmi ta' ġegħil huma wkoll ikkunsidrati fil-Commission Staff Working Paper. 2. Il-proċess ta' konsultazzjoni Il-preżenti Green Paper hija t-tielet pass fil-proċess ta' konsultazzjoni dwar alternattivi għad-detenzjoni qabel il-proċess. L-ewwel pass kien li jkun magħmul u mibgħut kwestjonarju dwar id-detenzjoni qabel il-proċess u alternattivi għal din id-detenzjoni sabiex jiġu identifikati ostakli possibbli għall-kooperazzjoni bejn l-Istati Membri f'dan il-qasam. Dak iż-żmien il 15-il Stat Membru tal-UE issottomettew risposti għall-kwestjonarju. Sommarju tar-risposti li jikkonċernaw, i.a., miżuri ta' sorveljanza mhux ta' kustodja (alternattivi għad-detenzjoni qabel il-proċess) u l-pieni applikabbli fil-każ ta' nuqqas ta' konformità (kif meħtieġ skond il-miżura 9 tal-programm għar-rikonoxximent reċiproku) li jinstab fil-Commission Staff Working Paper (anness 2). It-tieni pass kien li tinkiteb id-Discussion Paper fuq il-bażi tar-risposti għall-kwestjonarju u tkun organizzata laqgħa ta' l-esperti. Id-Discussion Paper (ta' l-24 ta' April 2003), li kienet mibgħuta lil numru ta' esperti dwar id-detenzjoni qabel il-proċess u alternattivi għal din id-detenzjoni fl-Istati Membri tal-UE (u f'dawk li kienu l-pajjiżi fil-proċess ta' adeżjoni), tipproponi, i.a., l-introduzzjoni ta' l-hekk imsejħa ordni Ewropea biex tirrapporta lill-awtorità bħala miżuri ta' sorveljanza mhux ta' kustodja qabel il-proċess fuq livell ta' Unjoni Ewropea. Id-Discussion Paper tikkunsidra wkoll il-limiti u l-possibiltajiet li tittieħed azzjoni fil-qasam tad-detenzjoni qabel il-proċess b'mod ġenerali. Il-laqgħa ta' l-esperti saret fi Brussel fit-12 ta' Mejju 2003. Diversi esperti, inklużi r-rappreżentanti ta' NGOs, kienu mistiedna fuq bażi individwali, filwaqt illi esperti oħrajn kienu jirrappreżentaw l-Istati Membri. Il-Eurojust kien irrappreżentat ukoll. Waqt din il-laqgħa, aspetti differenti tad-detenzjoni qabel il-proċess u alternattivi għal din id-detenzjoni ġew diskussi, b'mod partikolari il-ħsibijiet tal-Kummissjoni dwar l-ordni Ewropea biex tirrapporta. Il-Green Paper tikkonsidra bis-sħiħ dak li ħareġ minn dik il-laqgħa (għal iktar dettalji, ara l-Commission Staff Working Paper). 3. Għanjiet ta' din il-Green Paper 3.1. Biex testendi d-dibattitu għal udjenza iżjed wiesgħa L-għan prinċipali ta' din il-Green Paper huwa li dan il-proċess ta' konsultazzjoni jiġi estiż għal udjenza iżjed wiesgħa, inklużi, i.a., persuni li jipprattikaw f'dan il-qasam, fosthom imħallfin, prosekuturi u avukati tad-difiża, persuni li jaħdmu fis-servizzi soċjali u tal-probazzjoni, stabbilimenti ta' qabel id-detenzjoni u ħabsijiet, organizzazzjonijiet professjonali, ċrieki akkademiċi, NGOs rilevanti u awotritajiet pubbliċi. 3.2. Biex tiffoka fuq ir-rikonoxximent reċiproku ta' miżuri ta' sorveljanza mhux ta' kustodja qabel il-proċess legali Il-preżenti Green Paper tiffoka fuq ir-rikonoxximent reċiproku ta' miżuri ta' sorveljanza mhux ta' kustodja qabel il-proċess legali. Xi punti rilevanti (assistenza legali, interpretu u traduttur, kategoriji vulnerabbli, eż. tfal u żgħażagħ, assistenza konsolari/dritt għal komunikazzjoni u l-"ittra tad-drittijiet") diġà ġew koperti mill-Green Paper [2] u l-Proposta għal Deċiżjoni Kwadru tal-Kunsill dwar ċerti drittijiet proċedurali. [3] Minkejja li relatata mal-qafas legali tad-detenzjoni qabel il-proċess legali u l-alternattivi għal dik id-detenzjoni, il-Commission Staff Working Paper ma tidħolx fid-dettal fuq dawk il-kwistjonijiet, jekk dan ma jitqiesx meħtieġ. [2] KOM(2003) 75 finali. [3] KOM(2004) 328 finali. 3.3. Biex tesplora l-possibiltajiet li tittieħed azzjoni L-introduzzjoni ta' skema ta' rikonoxximent reċiproku għal miżuri ta' sorveljanza mhux ta' kustodja qabel il-proċess legali fuq livell ta' Unjoni Ewropea ma għandhiex, madankollu, tkun separata mill-qafas legali li jirregola d-detenzjoni qabel il-proċess legali b'mod ġenerali. M'għandux jintesa li miżuri ta' sorveljanza fil-prinċipju huma alternattivi għad-detenzjoni qabel il-proċess legali. Ċerti prinċipji fondamentali li huma applikabbli għad-detenzjoni qabel il-proċess legali b'mod ġenerali huma mutatis mutandis applikabbli wkoll għal miżuri ta' sorveljanza mhux ta' kustodja. B'hekk dawn il-prinċipji jridu jiġu ikkunsidrati meta jkun qed jiġi mfassal strument dwar ir-rikonoxximent reċiproku u infurzar ta' miżuri ta' sorveljanza mhux ta' kustodja qabel il-proċess legali. Il-Commission Staff Working Paper tesplora l-possibiltajiet li tittieħed azzjoni f'dan il-qasam fid-dawl tal-konvenzjonijiet eżistenti, każistika u leġislazzjoni nazzjonali. Il-Kummissjoni tistiednek tikkummenta fuq din il-Green Paper (inkluża l-Commission Staff Working Paper) u b'mod partikolari dwar il-mistoqsijiet fil-lista hawn taħt. Il-Kummissjoni tilqa' wkoll il-kummenti tiegħek dwar żviluppi ġodda fil-qasam ta' l-alternattivi għad-detenzjoni qabel il-proċess legali fl-Istati Membri (inklużi pieni applikabbli fil-każ ta' nuqqas ta' konformità ma' obbligazzjoni taħt miżura ta' sorveljanza mhux ta' kustodja). Biex jiġi faċilitat l-iskambju ta' opinjonijiet, infetaħ website, li fih il-Green Paper u serje ta' links rilevanti. http://europa.eu.int/xxx/livre vert Sa x x 2004, jistgħu jingħataw risposti, preferibbilment fuq dan l-indirizz: xxx-livre-vert@cec.eu.int jew bil-posta lill-: Kummissjoni Ewropea Direttorat-Ġenerali Ġustizzja u Intern Unità D3 - Ġustizzja Kriminali B-1049 Brussel Belġju Għall-attenzjoni ta' Mr. Thomas Ljungquist Il-Kummissjoni hija intiża torganizza seduta pubblika fl-2004. Mistoqsija 1: Ikkunsidrati l-konsegwenzi negattivi tal-qafas legali preżenti fejn jirrigwarda t-trattament ta' suspettati mhux residenti fil-qasam ta' l-alternattivi għad-detenzjoni qabel il-proċess legali: (a) Taqbel ma' l-approċċ tal-Kummissjoni fejn jirrigwarda r-rikonoxximent reċiproku ta' miżuri ta' sorveljanza mhux ta' kustodja qabel il-proċess kif deskritti fil-kapitolu 4.3. tal-Commission Staff Working Paper (jiġifieri l-possibiltà li persuna suspettata tiġi kontrollata fil-pajjiż ta' residenza normali u l-ħtieġa li jkun introdott mekkaniżmu li jiżgura l-preżenza tal-persuna akkużata waqt il-proċess legali sakemm il-persuna ma tistax tkun iġġudikata fl-assenza tagħha) sabiex tkun żgurata l-implimentazzjoni sħiħa fl-UE kollha tad-dritt għal-libertà u l-preżunzjoni ta' l-innoċenza? (b) Jekk le, hemm soluzzjonijiet alternattivi? (c) Jekk jogħġbok iddeskrivihom. (d) Għandu mekkaniżmu għar-rikonoxximent reċiproku ta' miżuri ta' sorveljanza mhux ta' kustodja jkopru wkoll offiżi inqas serji (jiġifieri taħt il-limitu ta' l-Artikolu 2(1) tal-FD-EAW)? Mistoqsija 2: Għandu mekkaniżmu għar-rikonoxximent reċiproku ta' miżuri ta' sorveljanza mhux ta' kustodja jkopri - is-sitwazzjoni meta persuna suspettata, li hija diġà suġġetta għal dawk il-miżuri u li, b'mod permanenti jew temporanju, trid tmur fi Stat Membru ieħor, titlob għal trasferiment ta' dawn il-miżuri għal dak l-Istat Membru (kif deskritt fil-Kapitolu 4.2.2.3. tal-Commission Staff Working Paper)? - jekk iva, taħt liema kondizzjonijiet? - is-sitwazzjoni meta s-suspettat diġà mar fi Stat Membru ieħor (kif deskritt fil-kapitoli 4.2.3.1., "suspettat bi ksur ta' obbligu ta' miżura ta' sorveljanza mhux ta' kustodja qabel il-proċess legali" u 4.2.3.2., "applikazzjoni tard għal miżuri ta' sorveljanza mhux ta' kustodja", tal-Commission Staff Working Paper)? - jekk iva, taħt liema kondizzjonijiet? Mistoqsija 3: (a) Għandu l-istrument ġdid ikun fih dispożizzjoni dwar miżura ta' sorveljanza mhux ta' kustodja qabel il-proċess legali speċifiku, bħall-ordni Ewropea biex tirrapporta, possibilment flimkien ma' l-ordni ta' projbizzjoni ta' safar, kif deskritta iktar 'il fuq? (b) Ikun xieraq li l-awtorità tal-ħruġ tkun tista' tiddeċiedi l-miżuri ta' sorveljanza mhux ta' kustodja ta' qabel il-proċess legali li għandhom japplikaw waqt il-fażi ta' kontroll (skond il-liġi nazzjonali tagħha) jew b'liema mod il-persuna suspettata għandha tkun konformi ma' ordni Ewropea biex tirrapporta (jiġifieri kemm spiss għandha tirrapporta, ma' liema awtorità eċċ.)? (c) Ikun iktar addattat li l-awtorità li teżegwixxi tkun tista' tagħżel il-miżuri ta' ġegħil xierqa skond il-liġi nazzjonali tagħha, b'hekk tħalli għall-awtorità tal-ħruġ l-ispeċifikar biss ta' għan li għandu jkun ikkontrollat? (d) Jista' l-Eurobail ikun mudell adattat? Mistoqsija 4: (a) Għandu l-istrument ġdid ikun fih raġunijiet mandatorji għaċ-ċaħda fil-każ ta' amnestija, sentenza finali u deċiżjonijiet finali oħrajn jew li għandhom x'jaqsmu ma' l-età ta' responsabbiltà kriminali? (b) Huma r-raġunijiet l-oħra għaċ-ċaħda, li jinsabu fl-Artikolu 4 ta' l-FD-EAW, rilevanti fil-kuntest ta' ordni għat-trasferiment ta' miżuri alternattivi? (c) B'mod partikolari, għandha l-awtorità li teżegwixxi jkollha d-dritt li tiċħad l-eżekuzzjoni fuq il-bażi ta' nuqqas ta' kriminalità doppja? Mistoqsija 5: Jista' jkun hemm kondizzjonijiet għall-infurzar ta' ordni għat-trasferiment ta' miżuri alternattivi minbarra: -ritorn għall-Istat ta' residenza biex tingħata s-sentenza? -il-possibiltà ta' reviżjoni fil-każ ta' priġunerija għal għomru? Mistoqsija 6: (a) Għandha l-awtorità tal-ħruġ tispeċifika l-obbligu (relatat mat-tliet "perikoli klassiċi") li għandu jkun irrispettat mill-persuna suspettata taħt miżura ta' sorveljanza mhux ta' kustodja qabel il-proċess legali b'mod (konformi ma' dak li intqal s'issa) li jippermetti l-awtorità li teżegwixxi tiddeċiedi miżuri ta' ġegħil li m'humiex ta' detenzjoni fil-każ ta' nuqqas ta' konformità? (b) Għandha l-awtorità li teżegwixxi tkun obbligata tirrapporta ksur (serju) ta' obbligu li għandu x'jaqsam mat-"tliet perikoli klassiċi"? (c) Għandha l-awtorità li teżegwixxi tkun permessa tibgħat lill-persuna suspettata fil-kustodja fil-każ ta' nuqqas ta' konformità ma' obbligu taħt miżura ta' sorveljanza u żżommha taħt detenzjoni sakemm il-proċess legali jsir jew għandha tirritorna s-suspettat immedjatament lill-awtorità tal-ħruġ? (d) Tista' l-parteċipazzjoni tal-persuna suspettata permezz ta' video link mill-Istat Membru li jeżegwixxi tieħu post il-preżenza fiżika ta' din il-persuna fil-proċess quddiem l-awtorità tal-ħruġ fejn jirrigwarda (biss) il-kwistjoni jekk għandhiex tintbagħat taħt kustodja fl-Istat Membru tal-ħruġ? (e) Kif tista' tkun risolta s-sitwazzjoni fejn l-awtoritajiet tal-ħruġ u ta' l-eżekuzzjoni għandhom opinjonijiet differenti dwar jekk persuna li mhix konformi ma' obbligu għandhiex tintbagħat taħt kustodja jew jekk il-periklu jistax ikun eliminat bl-imposizzjoni ta' obbligu ġdid? (f) Għandu mekkaniżmu għar-ritorn ta' persuna suspettata mill-Istat Membru ta' l-eżekuzzjoni għall-Istat Membru tal-ħruġ japplika kemm għall-fażi ta' kontroll kif ukoll għall-fażi tal-proċess? (g) Għandha l-awtorità tal-ħruġ tispeċifika l-obbligu biex tiġi għall-proċess jew/u li l-persuna in kwistjoni tista' tiġi iġġudikata in absentia fil-każ li ma tattendix għall-proċess u għandha din il-persuna tagħti l-kunsens għal dan l-obbligu qabel ma tibbenefika minn miżura alternattiva fl-Istat Membru ta' l-eżekuzzjoni? (h) Għandha l-awtorità ta' l-eżekuzzjoni, waqt il-fażi ta' kontroll u l-fażi tal-proċess, tkun permessa tipposponi r-ritorn tal-persuna suspettata? (i) B'mod partikolari, għandha l-awtorità ta' l-eżekuzzjoni jkollha l-possibiltà li tipposponi r-ritorn ta' persuna li hija suspettata li kkommettiet offiża ġdida fit-territorju tagħha?